În 8 şi 9 mai sunt marcate Zilele de comemorare şi reconciliere în memoria victimelor celui de-al Doilea Război Mondial, în conformitate cu Rezoluţia 59/26 din 22 noiembrie 2004 a Adunării Generale a Naţiunilor Unite, potrivit www.un.org.



Instituirea marcării acestor zile recunoaşte pe de o parte celebrarea la nivelul statelor membre a zilelor victoriei, eliberării şi comemorării, dar invită, pe de altă parte, ţările membre ale sistemului Naţiunilor Unite, organizaţiile neguvernamentale şi persoanele să aniverseze aceste zile într-un mod adecvat astfel încât să aducă un omagiu tuturor victimelor celui de-al Doilea Război Mondial, indică www.un.org.



În motivarea deciziei sale, Adunarea Generală a subliniat că evenimentul istoric la care face trimitere a facilitat condiţiile pentru crearea Organizaţiei Naţiunilor Unite, al cărei scop a fost încă de la înfiinţare punerea la adăpost a generaţiilor viitoare de un eventual război, şi cere, totodată, statelor membre să îşi unească eforturile în gestionarea noilor provocări şi ameninţări, în care Naţiunile Unite să îndeplinească un rol central şi să depună toate eforturile pentru rezolvarea disputelor pe cale paşnică în conformitate cu Carta Naţiunilor Unite astfel încât pacea şi securitatea internaţională să nu fie afectate, potrivit sursei amintite.



La 2 martie 2010, Adunarea Generală a Naţiunilor Unite a invitat toate statele membre, organizaţiile sistemului Naţiunilor Unite, organizaţiile neguvernamentale şi persoanele să marcheze zilele de 8 şi 9 mai într-un mod corespunzător. Astfel, a fost organizată o sesiune solemnă a Adunării Generale, în cea de-a doua săptămână a lunii mai în 2010, marcând astfel cea de-a 65-a aniversare a încheierii celui de-al Doilea Război Mondial. În timpul ceremoniei, secretarul general al Naţiunilor Unite, Ban Ki-moon, a desemnat cea de-a doua conflagraţie mondială drept ''una dintre cele mai epice lupte pentru libertate în istorie'', adăugând că ''a însemnat, dincolo de estimare, 40 de milioane de morţi în rândul civililor şi 20 de milioane de soldaţi decedaţi''. La 5 mai 2015 a fost organizată o sesiune solemnă pentru marcarea celei de-a 70-a aniversări a încheierii celei de-a doua conflagraţii mondiale.



Sunt organizate o serie de expoziţii, proiecţii de filme, conferinţe şi evenimente dedicate marcării acestor zile atât la nivelul statelor membre ale Naţiunilor Unite cât şi de către agenţii specializate ale ONU sau prin intermediul misiunilor diplomatice ale ONU în întreaga lume. La 9 mai 2018 a fost organizată o expoziţie specială de fotografie dedicată lecţiilor celei de-a doua conflagraţii mondiale, al cărei vernisaj a fost inaugurat de secretarul general al ONU, Antonio Guterres, printr-un discurs solemn, scrie https://www.un.org. AGERPRES/(Documentare - Liviu Tatu, editor: Mariana Zbora-Ciurel, editor online: Alexandru Cojocaru)







